Starfsemi samtaka rússneska stjórnarandstæðingsins Alexeis Navalnys gegn spillingu heldur áfram þrátt fyrir að dómstóll hafi úrskurðað að þau séu öfgasamtök. Evrópusambandið fordæmir niðurstöðuna.
Evrópusambandið fordæmir þá niðurstöðu dómstóls í Rússlandi að baráttusamtök Alexeis Navalnys gegn spillingu séu öfgasamtök. Starfsemi þeirra heldur áfram þrátt fyrir úrskurðinn.
Við vöknuðum í morgun, brostum með illt í huga, vitandi að við erum hættuleg þjóðfélaginu og ætlum að halda baráttu okkar áfram, skrifaði einn samstarfsmaður Navalnys á Twitter í dag. Annar sagðist hafa tilkynnt eiginkonu sinni í morgun að nú væri hann orðinn öfgamaður og ætlaði hér eftir að hegða sér í samræmi við það.
Samkvæmt niðurstöðu dómstóls í Moskvu frá því í gær eru FBK samtök Navalnys öfgahreyfing á borð við Al-Kaída, Íslamska ríkið og söfnuð Votta Jehóva. Fólk sem vinnur fyrir Navalny og FBK er öfgafólk og er því ekki kjörgengt í þingkosningunum í haust. Allir, sem stutt hafa samtökin með fjárframlögum eða með því að deila eða dreifa frá þeim efni, eiga á hættu að verða sóttir til saka og dæmdir til fangelsisvistar.
Josep Borrell, utanríkismálastjóri Evrópusambandsins, fordæmdi í dag ákvörðun Rússa um að flokka FBK-samtökin með öfga- og hryðjuverkahópum. Hann sagði í yfirlýsingu að niðurstaða dómstólsins væri alvarlegasta atlaga rússneskra ráðamanna til þessa til að þagga niður í pólitískum andstæðingum sínum.
Starfsemi samtaka rússneska stjórnarandstæðingsins Alexeis Navalnys gegn spillingu heldur áfram þrátt fyrir að dómstóll hafi úrskurðað að þau séu öfgasamtök. Evrópusambandið fordæmir niðurstöðuna.